सेना के जवान के अधिकारी में भईल कथित कटौती के मामला में कांग्रेस उपाध्यक्ष राहुल गांधी एगो चिट्ठी लिख प्रधानमंत्री नरेंद्र मोदी से सरकार के फैसला प फेर से विचार करे के मांग कईले।
प्रधानमंत्री नरेंद्र मोदी के लिखल चिट्ठी में राहुल गांधी कहले कि, हमनी के सैनिक 125 करोड़ देशवासी के रक्षा में रोज अपना जान के दांव प लगावतारे। अयीसना में सरकार के "बयानबाज़ी बंद करत" अपना काम से ए लोग (सैनिक) के परिवार के भरोसा दियावे कि, संकट के समय में सरकार अवुरी समूचा देश उनुका संगे बा।
चिट्ठी में राहुल कहले कि, सेना के जवान के उ सभ मिले के चाही जवना के उ हक़दार बाड़े। उ कहले कि, विकलांग के दिहल जाए वाला पेंशन होखे चाहे मुआवज़ा होखे, चाहे नागरिक (सिविलियन) कर्मचारी के संगे बराबरी के मामला होखे, जवान के सभ हक मिले के चाही।
'वन रैंक वन पेंशन' के ठीक से लागू करे के निहोरा करत राहुल गांधी कहले कि, वन रैंक वन पेंश प सरकार के ओर से सही कदम ना उठावल गईल। जवना से मजबूर होखत हमनी के भूतपूर्व सैनक के सड़क प उतरे के पड़ल।
प्रधानमंत्री मोदी के लिखल चिट्ठी में राहुल लिखले बाड़े कि, 'हम आपके ध्यान मीडिया के ओह खबर के ओर ले गईल चाहतानी, जवन कि कुछ सप्ताह पहिले सरकार के ओर से लिहल एगो फैसला के बाद सोझा आईल। हमरा लागता कि इ सब हमनी के जवान के हिम्मत प उल्टा असर करी।'
राहुल गांधी चिट्ठी में इहो कहले कि, हमनी के जवान सर्जिकल स्ट्राइक के अंजाम दिहले अवुरी ए स्ट्राइक के कुछुए दिन बाद 'विकलांगता पेंशन' में बदलाव कईल गईल, जवन कि उचित नईखे।
कांग्रेस उपाध्यक्ष कहले कि, 'विकलांगता पेंशन' में कटौती सीधा-सीधा देश के रक्षा में विकलांग भईल हमनी के बहादुर जवान के हक में कटौती बा। एकरा से हमनी के जवन के हिम्मत टूटी अवुरी मनोबल गिर जाई।
bho_Deva bho_Deva bho_Deva bho_Deva bho_Deva bho_Deva bho_Deva